ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ` ՀԱՂԹԱՆԱԿԻ ԵՎ ԽԱՂԱՂՈՒԹՅԱՆ ՏՈՆԻ ԱՌԹԻՎ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Սիրելի հայրենակիցներ, Արտաշատ միավորված համայնքի սիրելի բնակիչներ, ջերմորեն շնորհավորում եմ բոլորիս Մայիսի 9-ի՝ Հաղթանակի ու խաղաղության տոնի առթիվ:

Այսօր պատմությունը և հաղթանակները արժևորելու օր է:

78 տարի առաջ հաղթական ավարտվեց Հայրենական մեծ պատերազմը, որին խորհրդային զորքերի կազմում փայլուն մասնակցություն ունեցան հազարավոր քաջ հայորդիներ՝ կերտելով այնքան սպասված հաղթանակը։

Ֆաշիզմի դեմ հաղթական պայքարը մեզ համար դարձավ պայքարելու ու չնահանջելու խորհրդանիշ, դարձավ մեր ազգի հարատևության ու լինելիության խորհուրդներից մեկը, որը տարիներ անց նոր իմաստ ու բովանդակություն ստացավ Արցախյան ազատամարտում, երբ 1992 թվականի այս օրը հայ ժողովրդի միասնական ջանքերով ազատագրվեց պատմական Շուշին։ Հայ ժողովրդի զավակները հերոսամարտերում փառքով պսակեցին իրենց անունը` մեկ անգամ ևս հավաստելով, որ հայը ցանկացած ժամանակ պատրաստ է զենքով պաշտպանելու իր տունը։

Տարիներ անց էլ մեզ բաժին հասած դաժան փորձությունները հայի մաքառելու ու ապրելու ձգտումը ընկճել չկարողացան: Արցախյան 44-օրյա պատերազմում հերոսաբար կռիվ տվեցին զինվորներն ու կամավորականները՝ ապացուցելով աշխարհին, որ մեր ոգին անպարտ է:

Այսօր այս դժվարին ժամանակներում, մարտահրավերներով ու փորձություններով լի ժամանակաշրջանում մենք պարտավոր ենք միասնական լինել ու առաջ շարժվել՝ գոյության պայքարում առավել արժևորելով մեր հայրենիքը:

Այսօր նաև պատերազմներում ընկած հերոսներին հիշելու ու փառաբանելու օր է: Նորից գլուխ ենք խոնարհում Հայրենական մեծ պատերազմի բոլոր վետերանների ու զոհված հերոսների առջև:

Հավերժ փառք ու խոնարհում Արցախյան գոյամարտերի բոլոր ապրող և ընկած քաջերին:

Մեկ անգամ ևս շնորհավորում եմ մայիսյան այս հիանալի տոնի առթիվ և մաղթում եմ խաղաղություն մեր երկրին: Թող այսուհետ հայ ազգը միայն հաղթանակներ տոնի։

Ջերմություն ու բարօրություն` բոլորիս ընտանիքներին: